Document ID: 32012R0101

REGOLAMENT TAL-KUMMISSJONI (UE) Nru 101/2012
tas-6 ta’ Frar 2012
li jemenda r-Regolament tal-Kunsill (EC) Nru 338/97 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom (1), u partikolarment l-Artikolu 19(5) tiegħu,
Billi:
(1)
Ir-Regolament tal-Kunsill (KE) Nru 338/97 jelenka speċijiet ta' annimali u pjanti li l-kummerċ tagħhom huwa ristrett jew ikkontrollat. Dawk il-listi jinkorporaw il-listi stabbiliti fl-Appendiċijiet għall-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu, minn hawn ’il quddiem “il-Konvenzjoni CITES”.
(2)
L-ispeċijiet li ġejjin ġew inklużi dan l-aħħar fl-Appendiċi III tal-Konvenzjoni: Calyptocephalella gayi fuq talba taċ-Ċili; Agrias amydon boliviensis, Morpho godartii lachaumei, u Prepona praeneste buckleyana fuq talba tal-Bolivja; Cedrela fissilis u Cedrela lilloi (it-tnejn b'annotazzjoni) fuq talba tal-Bolivja; Cedrela odorata (b'annotazzjoni) fuq talba tal-Bolivja u tal-Brażil; Lodoicea maldivica fuq talba tas-Seychelles; Pinus koraiensis fuq talba tar-Russja.
(3)
Lamna nasus hija soġġetta għal miżuri ta' konservazzjoni u ġestjoni fi ħdan l-Unjoni, partikolarment dawk ipprovduti fir-Regolament tal-Kunsill (UE) Nru 57/2011 tat-18 ta' Jannar 2011 li jiffissa għall-2011 l-opportunitajiet tas-sajd għal ċerti stokkijiet tal-ħut u gruppi ta' stokkijiet tal-ħut, applikabbli fl-ilmijiet tal-UE u, għal bastimenti tal-UE, f'ċerti ilmijiet mhux tal-UE (2). Bil-għan li titrawwem kooperazzjoni internazzjonali għall-kontroll tal-kummerċ f'eżemplari tal-ispeċi Lamna nasus, il-Kummissjoni biħsiebha tipproponi li l-Istati Membri jinkludu l-ispeċi fl-Appendiċi III tal-Konvenzjoni; Lamna nasus għaldaqstant għandha tkun inkluża fl-Anness C tal-Anness għar-Regolament (KE) Nru 338/97 u dik l-inklużjoni tapplika hekk kif tidħol fis-seħħ l-inklużjoni fl-Appendiċi III tal-Konvenzjoni.
(4)
L-emendi għall-Appendiċi III tal-Konvenzjoni jqajmu għalhekk l-ħtieġa li jiġi emendat l-Anness C tal-Anness għar-Regolament (KE) Nru 338/97.
(5)
Ġie stabbilit li l-introduzzjoni ta' eżemplari ħajjin ta' tliet speċijiet ta' skwiril (Callosciurus erythraeus, Sciurus carolinensis u Sciurus niger) fil-ħabitat naturali tal-Unjoni jikkostitwixxu theddida ekoloġika lill-ispeċijiet ta' fawna selvaġġi fil-periklu li huma indiġeni għall-Unjoni. It-theddidiet, u/jew it-theddidiet potenzjali, lill-iskwiril aħmar tal-Ewrażja (Sciurus vulgaris), kif ukoll lill-komunitajiet u l-ħabitats tal-pjanti, intwerew jew ġew antiċpati minn bosta studji u stħarriġiet li saru apposta. It-theddidiet għall-iskwiril aħmar tal-Ewrażja huma tagħqida ta' esklużjoni kompetittiva (kompetizzjoni għar-riżorsi tal-ikel jew għall-ħabitat) u reżistenza għall-mard. It-theddidiet għall-ekosistemi jinkludu l-predazzjoni għall-bajd tal-għasafar u għall-flieles u l-kompetizzjoni mal-għasafar tal-boskijiet għas-siti għall-bejtiet u għall-ikel, u l-ħsara lill-boskijiet u lill-imsaġar minħabba t-tqaxxir tal-qoxra tas-siġar. Bħalissa, jeżisti kummerċ fl-Unjoni ta' eżemplari ta' dawn it-tliet speċijiet invażivi, u l-ispeċijiet għandhom għalhekk jiġu inklużi fl-Anness B tal-Anness għar-Regolament (KE) Nru 338/97 skont l-Artikolu 3(2)(d) tiegħu.
(6)
Għandu jiġi mmonitorjat il-kummerċ fl-eżemplari tal-ispeċi Haliotis midae. Din l-ispeċi għaldaqstant għandha tiġi inkluża fl-Anness D tal-Anness għar-Regolament (KE) Nru 338/97.
(7)
Għandha tiddaħħal definizzjoni tat-terminu “kultivar” fl-Anness tar-Regolament (KE) Nru 338/97 sabiex tiġi implimentata r-Riżoluzzjoni CITES Conf. 11.11 (Rev. CoP 15) dwar ir-Regolazzjoni tal-Kummerċ fil-Pjanti.
(8)
Sabiex ikun hemm distinzjoni bejn eżemplari selvaġġi u ppropagati artifiċjalment ta' Tillandsia xerographica, din l-ispeċi diġà inkluża fl-Anness B trid tiġi akkumpanjata minn annotazzjoni li tispeċifika li l-kummerċ ta' eżemplari ppropagati artifiċjalment huwa permess biss għal dawk l-eżemplari li jkollhom ċerti karatteristiċi morfoloġiċi li jingħarfu (katafilli).
(9)
Għandha tiġi kkoreġġuta inkonsistenza fir-referenza nomenklaturali fl-Anness D tal-Anness għar-Regolament (KE) Nru 338/97 fir-rigward tal-familja Gerrhosauridae.
(10)
Għalhekk, ir-Regolament (KE) Nru 338/97 għandu jiġi emendat skont dan. Fid-dawl tal-ammont ta' emendi jixraq li, għal finijiet ta’ ċarezza, l-Anness għal dak ir-Regolament jinbidel kollu kemm hu.
(11)
Il-miżuri pprovduti f’dan ir-Regolament huma skont l-opinjoni tal-Kumitat dwar il-Kummerċ tal-Fawna u l-Flora Selvaġġi stabbilit skont l-Artikolu 18 tar-Regolament (KE) Nru 338/97,
ADOTTAT DAN IR-REGOLAMENT:
Artikolu 1
L-Anness għar-Regolament (KEE) Nru 338/97 hu ssostitwit bit-test li jinsab fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-6 ta’ Frar 2012.

Labels: 3
20